Algeopblomstring eller sommetider algeblomstring er en hurtig stigning eller ophobning i antallet af alger eller cyanobakterier (tidligere kaldt blågrønalger) i ferskvand eller havvand. Algeopblomstringen ses som en misfarvning af vandet p.gr. af deres pigmenter. Algeopblomstringer kan forårsage skader for både dyr og miljø og benævnes på engelsk som HAB (harmful algal blooms, skadelige algeopblomstringer). Nogle konsekvenser viser sig som fiskedød, at vandforsyninger bliver afskåret og at fiskeri bliver lukket ned. Kraftig algeopblomstring kræver varme og næringsstoffer og sker derfor herhjemme i forårs- og sommermånederne. Det sker i varme og solrige perioder og oftest i kystnære og lavvandede områder, hvor næringsstoffer bliver udvasket, ofte som følge af regnskyl, der fører gødning fra landbrug ud i vandløb, søer og havet. Disse næringsstoffer løber ud i søer eller vandløb og udløser algeopblomstring, som kvæler fisk og andre vilde dyr og planter.  Farlige for mennesker og dyr Skadelige algeopblomstringer sker med alger og cyanobakterier, der indeholder toksiner eller andre skadelige stoffer, medførende forgiftning, hudirritation og diarre, som f.eks. dinoflagellater og diatomer (se for eksempelæ "Blågrønalger" ). Af de mange aktive stoffer i cyanobakterierne kan nævnes neurotoksiner, levertoksiner, celletoksiner og hudirritanter. Man skal derfor være opmærksom på at algeopblomstring kan udgøre en særlig risiko for små børn, der leger i vandkanten, og hunde, som drikker af vandet. Konsekvenserne af indtagelse af disse toksiner er bl.a. muskelkramper, svimmelhed, lammelser, opkastning, hjertekramper og leversvigt.  Den biologiske pumpe Algeopblomstringer er vigtige for optagelsen og transporten af CO₂ i havet og er dermed en betydningsfuld del af Jordens kulstofkredsløb.  Billeder Se flere billeder her